ΚΑΝΟΝΙΣΜΟΣ (ΕΚ) αριθ. 2182/1999 ΤΗΣ ΕΠΙΤΡΟΠΗΣ

της 14ης Οκτωβρίου 1999

για την τροποποίηση του κανονισμού (ΕΚ) αριθ. 1685/95 για τη θέσπιση καθεστώτος έκδοσης πιστοποιητικών εξαγωγής στον αμπελοοινικό τομέα και την τροποποίηση του κανονισμού (ΕΟΚ) αριθ. 3388/81 σχετικά με τις ειδικές λεπτομέρειες εφαρμογής του καθεστώτος πιστοποιητικών εισαγωγής και εξαγωγής στον αμπελοοινικό τομέα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 822/87 του Συμβουλίου, της 16ης Μαρτίου 1987, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 1677/1999(2), και ιδίως το άρθρο 52 παράγραφος 3 και το άρθρο 55 παράγραφος 8,

Εκτιμώντας τα ακόλουθα:

(1) με βάση την κτηθείσα από τις τελευταίες περιόδους εμπορίας πείρα, είναι σκόπιμο να προβλεφθεί ότι τα ειδικά μέτρα που πρέπει ενδεχομένως να ληφθούν από την Επιτροπή σε περιπτώσεις ασυνήθων αιτήσεων, μπορούν ενδεχομένως να διαμορφώνονται κατάλληλα ανά κατηγορία προϊόντος και ανά ζώνη προορισμού· επίσης, δεδομένου ότι από αυτήν την ίδια πείρα απεδείχθη και ότι ορισμένοι εμπορευόμενοι υπέβαλαν, για λόγους κερδοσκοπίας, αιτήσεις για ποσότητες που υπερέβαιναν κατά πολύ τις ανάγκες τους και ότι η πρακτική αυτή είναι από τη φύση της επιζήμια για τους εμπορευόμενους που ζητούν τις ποσότητες που έχουν ανάγκη, είναι σκόπιμο να περιοριστεί ο όγκος προϊόντων που δύναται να ζητήσει κάθε εξαγωγέας, σε συγκεκριμένο ποσοστό τοις εκατό της διαθέσιμης ποσότητας για κάθε περίοδο που αναφέρεται στο άρθρο 1α παράγραφος 1 του κανονισμού (ΕΚ) αριθ. 1685/95 της Επιτροπής, της 11ης Ιουλίου 1995, για τη θέσπιση καθεστώτος έκδοσης πιστοποιητικών εξαγωγής στον αμπελοονικό τομέα(3), όπως τροποποιήθηκε τελευταία από τον κανονισμό (ΕΚ) αριθ. 2098/1999(4)· ως εκ τούτου, πρέπει να τροποποιηθούν ορισμένες άλλες τεχνικής φύσεως διατάξεις του προαναφερομένου κανονισμού· όπως επίσης ο κανονισμός (ΕΚ) αριθ. 3388/81 της Επιτροπής, της 27ης Νοεμβρίου 1981, όσον αφορά τις ειδικές λεπτομέρειες εφαρμογής του καθεστώτος πιστοποιητικών εισαγωγής και εξαγωγής στον αμπελοοινικό τομέα(5), όπως τροποποιήθηκε τελευταία από τον κανονισμό (ΕΚ) αριθ. 1351/97(6).

(2) τα προβλεπόμενα στον παρόντα κανονισμό μέτρα είναι σύμφωνα με τη γνώμη της επιτροπής διαχείρισης των οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1685/95 τροποποιείται ως εξής:

1. Στο άρθρο 1α, προστίθεται η ακόλουθη παράγραφος 4:

"4. Ανά περίοδο, αναφερόμενη στο άρθρο 7 παράγραφος 1 σημείο α), κάθε εξαγωγέας δύναται να υποβάλει μία και μόνο αίτηση ανά ζώνη προορισμού, που αναφέρεται στο άρθρο 3 παράγραφος 4α του παρόντος κανονισμού. Η αίτηση αυτή μπορεί να αναφέρεται σε ποσότητα 30000 εκατολίτρων κατ' ανώτατο όριο."

2. Στο άρθρο 3 προστίθεται η ακόλουθη παράγραφος 4α:

"4α. Τα αναφερόμενα στις παραγράφους 3 και 4 μέτρα μπορούν να διαμορφώνονται κατάλληλα ανά κατηγορία προϊόντων και ανά ζώνη προορισμού. Οι εν λόγω ζώνες προορισμού είναι οι ακόλουθες: 1) Αφρική, 2) Ασία και Ωκεανία, 3) Ανατολική Ευρώπη, περιλαμβανομένων των χωρών της ΚΑΚ και 4) η Δυτική Ευρώπη."

3. Στο άρθρο 7 παράγραφος 2 προστίθεται η ακόλουθη φράση: "Η κοινοποίηση που αναφέρεται στην παράγραφο 1, σημεία α) και δ), πρέπει επίσης να εξειδικεύει τη ζώνη προορισμού, όπως αναφέρεται στο άρθρο 3 παράγραφος 4α."

Άρθρο 2

Στο άρθρο 2 παράγραφος 2 του κανονισμού (ΕΟΚ) αριθ. 3388/81 το τελευταίο εδάφιο αντικαθίσταται από το ακόλουθο κείμενο: "Στο τετραγωνίδιο 7 των αιτήσεων πιστοποιητικών εξαγωγής και των πιστοποιητικών, παρέχεται η ένδειξη της χώρας προορισμού ή της ζώνης προορισμού, όπως αναφέρεται στο άρθρο 3 παράγραφος 4α του κανονισμού (ΕΚ) αριθ. 1685/95. Κατόπιν αιτήσεως του ενδιαφερομένου, η χώρα προορισμού μπορεί να αντικατασταθεί από άλλη χώρα, στο μέτρο που ανήκει στην ίδια ζώνη προορισμού."

Άρθρο 3

Ο παρών κανονισμός αρχίζει να ισχύει στις 15 Οκτωβρίου 1999.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Οκτωβρίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 84 της 27.3.1987, σ. 1.

(2) ΕΕ L 199 της 30.7.1999, σ. 8.

(3) ΕΕ L 161 της 12.7.1995, σ. 2.

(4) ΕΕ L 257 της 2.10.1999, σ. 6.

(5) ΕΕ L 341 της 28.11.1981, σ. 19.

(6) ΕΕ L 186 της 16.7.1997, σ. 5.